Welkom by Die Hoërskool Menlopark se eie teater op die skoolterrein: DIE BLOUTEATER
Ligte! Kamera! Aksie! Die planke van Die Blou Teater se verhoog kreun luid en lekker soos die leerders van Die Hoërskool Menlopark smiddae gereedmaak om gehore te betower met toneelspel uit die boonste rakke. Hier, op die planke van Die Blou Teater se verhoog, kan leerders van alle ouderdomme deel wees van pret- produksies en hul passie vir die uitvoerende kunste op gereelde basis uitleef.
Die grootste doelwit van die Blouteater se Drama-Akademie is om ‘n wye spektrum van toneelkuns in beide Afrikaans en Engels aan ons studente oor te dra. Dit is vir die regisseurs sowel as die akteurs ‘n groot voorreg en ‘n absolute doelwit om aan elke student die kern van toneelspel te openbaar en dit is net om dit te geniet. Elke klas, sowel as produksie word met ‘n postiewe gesindheid aangepak deur elkeen betrokke.
Die Drama-Akademie is ook daar vir opleiding ten einde elke student se potensiaal te ontwikkel. Op ‘n vermaaklike manier openbaar elke student ‘n kwaliteit van hulself in leierskap, improvisasie tot deursettingsvermoë.
Dit is met absolute eerlikheid as ons sê dat ons oorloop van trots en liefde vir iedere en elk van ons Blouteater-studente en dit is vir ons ‘n groot voorreg om elke jaar nog ‘n spul by te kry. In 2014 staan die BlouTeater op 140 betrokke studente. Hier word vriendskapsbande gesmee wat nooit gebreek sal word nie. Elke leerder word gedra en gemotiveer deur ‘n ander leerder.
Ons kan met trots daarvan getuig dat 2013 ‘n baie suksesvolle jaar vir die Blouteater was. Met produksies soos “Sherlock Holmes”, “Die Avonture van Alice in Wonderland”, “Beauty and the Beast”, “Out For The Count” en “Moeders en Dogters” het ons die gehoor se harte behoorlik vinniger laat klop.
Jaarliks fokus die Drama-Akademie op:
Werkswinkels aangebied deur professionele akteurs
Legio toneelaande waar ons geleentheid gee om met talent te spog en deelname te kan geniet
ATKV-Tienertoneel, waar ons in 2013 17 silwer sertifikate ontvang het vir individuele spel, asook ensemble-spel. “Rooi”, dring deur na die streeksfinaal eindig as naaswenner. In 2014 skryf ons weer twee stukke in en oefen reeds opgewonde!
In 2014 pak ons ook met groot opgewondenheid ons eerste Musiekblyspel “OLIVER!” aan.
VIVA DRAMA! Ons is opgewonde vir elke projek wat ons hierdie jaar gaan aanpak. Maak gereed vir ‘n jaar van tonne pret en vermaak. 2014, hier kom ons!
Drama - Registrasievorm
Kliek hier vir die registrasievorm en belangrike inligting rondom die Menlo Drama-Akademie.
Die Blouteater bied aan